b'\n_START_ARTICLE_\nNaturbetong\n_START_PARAGRAPH_\nNaturbetong er en metode for st\xc3\xb8ping og bearbeiding av betong for \xc3\xa5 oppn\xc3\xa5 spesielle overflatevirkninger i fasader._NEWLINE_Metoden ble utviklet av arkitekt Erling Viksj\xc3\xb8 (sammen med sivilingeni\xc3\xb8r Sverre Jystad) tidlig i 1950-\xc3\xa5rene og ble hans varemerke. En rekke bygninger av Viksj\xc3\xb8 er oppf\xc3\xb8rt med naturbetong, blant andre Regjeringskvartalets h\xc3\xb8yblokk (1955\xe2\x80\x9358) og Y-blokken (1970), hovedkontorene til Norsk Hydro i Bygd\xc3\xb8y All\xc3\xa9 2 (1960\xe2\x80\x9363), Elkem, Middelthuns gate 27 (1960\xe2\x80\x9365), Standard Telefon og Kabelfabrik, \xc3\x98stre Aker vei 33 (1968), alle i Oslo, og Bergen r\xc3\xa5dhus (1971\xe2\x80\x9374)._NEWLINE_Andre eksempler p\xc3\xa5 bruk av naturbetong er Asker r\xc3\xa5dhus._NEWLINE_St\xc3\xb8pemetoden inneb\xc3\xa6rer at forskalingen f\xc3\xb8rst blir fylt med tilslag av forskjellige typer singel og grus, som oftest rundslipt elvegrus. Deretter blir sementm\xc3\xb8rtel presset inn i forskalingen til alle hulrom mellom tilslagsmaterialet er fylt. Etter at st\xc3\xb8pen har herdet tilstrekkelig lenge blir forskalingen fjernet, og betongen blir sandbl\xc3\xa5st til steinen kommer tydelig fram i overflaten. Metoden skiller seg dermed fra tradisjonell betongproduksjon, hvor tilslaget blandes inn sammen med sand og sement f\xc3\xb8r den blir st\xc3\xb8pt ut.'